钦定古今图书集成/明伦汇编/官常典/第642卷 > 陈恢
## 钦定古今图书集成/明伦汇编/官常典/第642卷 > 陈恢

按《汉书高祖本纪》，沛公与南阳守𬺈战犨东，大破之，
略南阳郡，南阳守走，保城守宛。沛公引兵过宛西，张
良谏曰：“沛公虽欲急入关，秦兵尚众距险，今不下宛，
宛从后击彊，秦在前，此危道也。”于是沛公乃夜引军，
从他道还，偃旗帜，迟明，围宛城三匝。南阳守欲自刭，
其舍人陈恢曰：“死未晚也。”乃逾城见沛公曰：“臣闻足
下约，先入咸阳者王之。今足下留守宛，宛郡县连城
数十，其吏民自以为降必死，故皆坚守乘城。今足下
尽日止攻，士死伤者必多，引兵去宛，宛必随足下。足
下前则失咸阳之约，后有彊宛之患。为足下计，莫若
约降，封其守，因使止守，引其甲卒与之西。诸城未下
者，闻声争开门而待足下，足下通行无所累。”沛公曰：
“善。”七月，南阳守𬺈降，封为殷侯，封陈恢千户，引兵西，
无不下者